CELEX: 
Language: hu
Date: 2018-02-07 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2017/625 európai parlamenti és tanácsi rendeletnek a növénykárosítókkal foglalkozó uniós referencialaboratóriumok létrehozása révén történő kiegészítéséről

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               Az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről szóló (EU) 2017/625 európai parlamenti és tanácsi rendelet
                  1
                (a hatósági ellenőrzésekről szóló rendelet) 92. cikkének (4) bekezdése értelmében a Bizottság az említett rendelet kiegészítése céljából a rendelet 144. cikkének megfelelően felhatalmazáson alapuló jogi aktus révén határozatot fogad el uniós referencialaboratóriumok létrehozásáról. 
            
            
               A hatósági ellenőrzések és más hatósági tevékenységek hatékonysága elsődleges fontosságú az illetékes hatóságok számára ahhoz, hogy kellő időben megfelelő intézkedéseket hozzanak a növénykárosítókkal szembeni védekező intézkedésekről szóló (EU) 2016/2031 rendelet
                  2
                3. cikkének értelmében a zárlati károsítókkal szemben, valamint az olyan károsítókkal szemben, amelyek nem szerepelnek a zárlati károsítók uniós jegyzékében, de amelyek esetében az említett rendelet 30. cikkének (1) bekezdésével összhangban teljesülhetnek a jegyzékbe való felvétel feltételei. Ez a hatékonyság a hatósági laboratóriumok által alkalmazott analitikai, vizsgálati vagy diagnosztikai módszerek és azok eredményei minőségétől, egységességétől és megbízhatóságától is függ. Az alkalmazott módszereket ezenkívül aktualizálni és szükség esetén javítani kell a fent említett cél elérése érdekében. 
            
            
               Ezért uniós referencialaboratóriumokat kell létrehozni, hogy hozzájáruljanak a károsítókra vonatkozó analízis, vizsgálat vagy diagnosztika javításához, a validált módszerek kifejlesztéséhez, a hatósági laboratóriumok koordinálásához és támogatásához, valamint az e módszerek fejlesztésével vagy alkalmazásával kapcsolatos egységes gyakorlatok előmozdításához. 
            
            
               A megfelelő specializáció biztosítása érdekében a károsítók meghatározott kategóriái számára specifikus uniós referencialaboratóriumokat kell létrehozni. E kategóriáknak figyelembe kell venniük a károsítók természetét és biológiáját, valamint a 2000/29/EK irányelv
                  3
                I. mellékletének A. részében és II. mellékletének A. részében meghatározott osztályozásukat. Ebben a tekintetben a károsítók következő kategóriái tekintetében kell uniós referencialaboratóriumokat létrehozni: rovarok és atkák, fonálférgek, baktériumok, gombák és petespórás gombák (Oomycota), valamint vírusok, vírusszerű szervezetek és fitoplazmák (az irányelvben említett „mycoplasm” aktualizált kifejezése).
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A felhatalmazáson alapuló jogi aktus tervezetéről a minőségi jogalkotási portálon 2017. december 12. és 2018. január 9 között nyilvános konzultáció zajlott. Összesen 3 válasz érkezett; ezek nyilvánosan elérhetők, és figyelembe vették őket
                  4
               . 
            
            
               A Bizottság 2017. május 29-én és 2017. december 15-én konzultált a hatósági ellenőrzésekkel foglalkozó szakértői csoporttal.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A felhatalmazáson alapuló jogi aktus az (EU) 2017/625 rendelet 92. cikkének (4) bekezdésével összhangban létrehozza a növénykárosítókra vonatkozó uniós referencialaboratóriumokat. 
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2018.2.7.)
            
            
               az (EU) 2017/625 európai parlamenti és tanácsi rendeletnek a növénykárosítókkal foglalkozó uniós referencialaboratóriumok létrehozása révén történő kiegészítéséről
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről szóló (EU) 2017/625 európai parlamenti és tanácsi rendeletre
                  5
                (a hatósági ellenőrzésekről szóló rendelet) és különösen annak 92. cikke (4) bekezdésére,
            
            
               mivel:
            
            
               (1)Az illetékes hatóságoknak kellő időben megfelelő intézkedéseket kell hozniuk a növénykárosítókkal szembeni védekező intézkedésekről szóló (EU) 2016/2031 európai parlamenti és tanácsi rendelet
                  6
                3. cikkének értelmében a zárlati károsítókkal szemben, valamint az olyan károsítókkal szemben, amelyek nem szerepelnek a zárlati károsítók uniós jegyzékében, de amelyek esetében az említett rendelet 30. cikkének (1) bekezdésével összhangban teljesülhetnek a jegyzékbe való felvétel feltételei. E tekintetben elsődleges fontosságú az uniós jogszabályoknak való megfelelést biztosító hatósági ellenőrzések és más hatósági tevékenységek hatékonysága.
            
         
         
            
               (2)A hatékonyság az (EU) 2017/625 rendelet 37. cikkének (1) bekezdésével összhangban kijelölt hatósági laboratóriumok által alkalmazott analitikai, vizsgálati vagy diagnosztikai módszerek minőségétől, egységességétől és megbízhatóságától, valamint az említett hatósági laboratóriumok által végzett elemzések, vizsgálatok és diagnosztikai vizsgálatok eredményeitől függ. 
            
            
               (3)Ezeket a módszereket aktualizálni és amennyiben szükséges, javítani kell az általuk előállított analitikai, vizsgálati és diagnosztikai adatok minőségének, egységességének és megbízhatóságának biztosítása érdekében.
            
            
               (4)A korábbi fertőzésekre vonatkozó intézkedések azt jelzik, hogy az (EU) 2017/625 rendelet 37. cikkével összhangban kijelölt hatósági laboratóriumok számára előnyös lenne a koordináció és a segítségnyújtás a hatósági laboratóriumok által alkalmazott analitikai, vizsgálati vagy diagnosztikai módszerek fejlesztésére vagy alkalmazására vonatkozó egységes gyakorlatok javítása és előmozdítása, valamint az eredmények értelmezése tekintetében.
            
            
               (5)Ezért uniós referencialaboratóriumokat kell létrehozni annak érdekében, hogy hozzájáruljanak az analitikai, vizsgálati vagy diagnosztikai módszerek javításához és harmonizációjához, a validált módszerek kifejlesztéséhez, valamint az említett hatósági laboratóriumok összehangolt támogatásához.
            
            
               (6)A megfelelő specializáció biztosítása érdekében a károsítók minden egyes meghatározott kategóriája számára specifikus uniós referencialaboratóriumot kell létrehozni. E kategóriáknak figyelembe kell venniük a károsítók természetét és biológiáját, amelyet tükröz a 2000/29/EK tanácsi irányelv
                  7
                I. mellékletének A. részében és II. mellékletének A. részében szereplő osztályozásuk. Ebben a tekintetben a károsítók következő kategóriáira vonatkozóan kell uniós referencialaboratóriumokat létrehozni: rovarok és atkák, fonálférgek, baktériumok, gombák és petespórás gombák, valamint vírusok, vírusszerű szervezetek és fitoplazmák (az irányelvben említett „mycoplasm” aktualizált kifejezése),
            
            
               ELFOGADTA EZT A RENDELETET:
            
            
               1. cikk
            
            
               Uniós referencialaboratóriumok kerülnek létrehozásra az (EU) 2016/2031 európai parlamenti és tanácsi rendelet 3. cikkében meghatározott zárlati károsítók és azon károsítók tekintetében, amelyek nem szerepelnek az uniós zárlati károsítók jegyzékében, de amelyek az említett rendelet 30. cikkének (1) bekezdésével összhangban megfelelhetnek a jegyzékbe való felvétel feltételeinek, valamint a 2000/29/EK tanácsi irányelvben foglalt kategorizálás alapján:
            
            
               a)rovarokkal és atkákkal foglalkozó uniós referencialaboratórium;
            
            
               b)fonálférgekkel foglalkozó uniós referencialaboratórium;
            
            
               c)baktériumokkal foglalkozó uniós referencialaboratórium;
            
            
               d)gombákkal és petespórás gombákkal foglalkozó uniós referencialaboratórium;
            
            
               e)vírusokkal, vírusszerű szervezetekkel és fitoplazmákkal foglalkozó uniós referencialaboratórium.
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba. 
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2018.2.7.
            
            
               
                     a Bizottság részéről
               
               
                     elnök
                     Jean-Claude JUNCKER
               
               
            
         
         
            
                  
                     (1)
                  
                        Az Európai Parlament és a Tanács (EU) 2017/625 rendelete (2017. március 15.) az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok, és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről (a hatósági ellenőrzésekről szóló rendelet) (HL L 95., 2017.4.7., 1. o.).
               
               
                  
                     (2)
                  
                        Az Európai Parlament és a Tanács (EU) 2016/2031 rendelete (2016. október 26.) a növénykárosítókkal szembeni védekező intézkedésekről, a 228/2013/EU, a 652/2014/EU és az 1143/2014/EU európai parlamenti és tanácsi rendelet módosításáról, valamint a 69/464/EGK, a 74/647/EGK, a 93/85/EGK, a 98/57/EK, a 2000/29/EK, a 2006/91/EK és a 2007/33/EK tanácsi irányelv hatályon kívül helyezéséről (HL L 317., 2016.11.23, 4. o.).
               
               
                  
                     (3)
                  
                        A Tanács 2000/29/EK irányelve (2000. május 8.) a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről (HL L 169., 2000.7.10., 1. o.).
               
               
                  
                     (4)
                  
                        https://ec.europa.eu/info/law/better-regulation/have-your-say_hu
               
               
                  
                     (5)
                  
                        HL L 95., 2017.4.7., 1. o.
               
               
                  
                     (6)
                  
                        Az Európai Parlament és a Tanács (EU) 2016/2031 rendelete (2016. október 26.) a növénykárosítókkal szembeni védekező intézkedésekről, a 228/2013/EU, a 652/2014/EU és az 1143/2014/EU európai parlamenti és tanácsi rendelet módosításáról, valamint a 69/464/EGK, a 74/647/EGK, a 93/85/EGK, a 98/57/EK, a 2000/29/EK, a 2006/91/EK és a 2007/33/EK tanácsi irányelv hatályon kívül helyezéséről (HL L 317., 2016.11.23, 4. o.).
               
               
                  
                     (7)
                  
                        A Tanács 2000/29/EK irányelve (2000. május 8.) a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről (HL L 169., 2000.7.10., 1. o.),